open-index/open-wikipedia-markdown huggingface dataset:
Mohamed Medjoudj

**Mohamed Medjoudj** (s. 8. heinäkuuta 1977 Constantine, Algeria) on algerialainen jalkapalloilija. 185 senttimetriä pitkä Medjoudj pelaa keskikentän keskellä peliä rakentavassa roolissa. Hän edustaa Algerian pääsarjassa pelaavaa CS Constantinea.

## Ura
Medjoudj tuli kauden 2007 alussa Helsingin Jalkapalloklubiin algerialaisesta pääsarjaseurasta USM Blida:sta, jossa Medjoudj riitaantui valmentajan kanssa ja purki sopimuksensa joulukuussa 2006. Tätä ennen hän pelasi kolme kautta CS Constantinen kapteenina. Hän oli ollut jo ennen HJK:ta lähellä siirtoa Eurooppaan ranskalaiseen AC Ajaccioon. Myös espanjalainen Sporting Gijón oli kiinnostunut hänestä. 

Medjoudj solmi kauden 2007 kattavan sopimus HJK:n kanssa, joka kuitenkin purettiin kesäkuun lopussa, kun hän ei onnistunut murtautumaan joukkueen avauskokoonpanoon.

## Maajoukkueura
Medjoudj on pelannut Algerian jalkapallomaajoukkueessa kerran 0–0 päättyneessä ottelussa Belgiaa vastaan 14. toukokuuta 2002. Valmentajan vaihtuminen vei "Nasselta" jo luvatun pelintekijän paikan Afrikan mestaruusturnaukseen.

## Lähteet

## Aiheesta muualla
* Iltasanomat: HJK löysi Algeriasta apua
Mikko Laaksonen

**Mikko Olavi Laaksonen** (27. elokuuta 1927 Helsinki – 11. tammikuuta 2006 Fuengirola, Espanja) oli suomalainen poliitikko, ammattiyhdistysjohtaja, ministeri ja verohallituksen pääjohtaja. Puoluekannaltaan Laaksonen oli sosialidemokraatti. Laaksosen vanhemmat olivat veturinkuljettaja Mikko Laaksonen ja Henriika Hintikka. 

Jatkosodan loppuaikoihin 1944 Laaksonen oli Lapissa työpalvelussa ja liittyi 16-vuotiaana suomalaiseen SS-komppaniaan, joka oli vetäytymässä Suomesta Norjaan. Toisen maailmansodan päätyttyä Laaksonen palasi Suomeen ja sai syytteen maanpetoksesta. Koska Laaksonen oli alaikäinen, syyte kaatui ja Laaksonen saattoi palata kouluun. Myöhemmin hän kirjoitti muistelmat *Punanatsi*. Laaksonen haki Veljesapu-SS-veteraanijärjestön jäsenyyttä, mutta häntä ei hyväksytty. Veljesapu otti SS-komppanian jäseniä järjestöön epäjohdonmukaisesti, koska se oli tarkoitettu pääasiassa SS-pataljoonan veteraaneille.

Laaksonen pääsi ylioppilaaksi 1947, suoritti ylemmän oikeustutkinnon 1952 ja sai varatuomarin arvon 1955. Opiskeluvuosinaan Laaksonen työskenteli samalla Helsingissä palomiehenä 1947–1952. 

Suoritettuaan oikeustutkinnon hän toimi Pielaveden, Keiteleen ja Maaningan kuntien veropiirin verojohtajana 1953–1955 ja SAK:n lainopillisena sihteerinä sekä Valtionvirkailijain yhteisjärjestön sihteerinä 1955–1961. 1960-luvulla Laaksonen oli Virkamiesten ja työntekijäin yhteisjärjestön pääsihteerinä 1961–1971 ja uuden SAK:n 3. puheenjohtajana 1969–1971. Hän oli myös Espoon kunnallispormestari ja järjestysoikeuden vt. puheenjohtaja 1963–1965.

Mikko Laaksonen oli SDP:n kansanedustajana Helsingin kaupungin vaalipiiristä vuosina 1966–1971. Hän oli oikeusministerinä ja II sisäasiainministerinä Ahti Karjalaisen II hallituksessa 1971. Laaksonen jätti eduskunnan 1971 siirtyessään verohallituksen pääjohtajaksi. Laaksonen menetti virkansa niin sanotun Salora-jutun yhteydessä 1978, ja hänet tuomittiin joulukuussa 1979 Helsingin hovioikeudessa 18&nbsp;000 markan sakkoihin sekä vahingonkorvauksiin lahjoman vastaanotosta. Laaksonen oli ollut Saloran tarjoamilla kalastus- ja ulkomaanmatkoilla samaan aikaan kun yhtiön asiat olivat jo viranomaisten tutkittavina. Vuonna 1997 Laaksonen ampui korkeimman oikeuden edustalla protestiksi haulikolla ilmaan kaksi kertaa, koska koki joutuneensa aikoinaan Salora-tapauksen johdosta väärin kohdelluksi. Poliisi pidätti hänet ja asiaa tutkittiin ampuma-aserikoksena.

Viimeksi Laaksonen oli Suomen Työväen Säästöpankin erityistehtävissä 1978–1979 ja vuodesta 1979 lähtien Luottorengas Oy:n toimitusjohtajana. Viimeiset parikymmentä vuotta elämästään Laaksonen asui Espanjassa. Eläkevuosinaan Laaksonen julkaisi useita muistelmateoksia. Kirjassaan *Punanatsi* hän kuvasi sitä, kuinka oli liittynyt 17-vuotiaana Saksan sotajoukkoihin ja palvellut niissä 1944–1945 Suomen Lapissa ja Norjassa. 

## Teokset
* 
* 
* 
*  (Jorma Hyvösen kanssa)

## Lähteet

## Aiheesta muualla
* Mikko Laaksosen muistokirjoitus ''Helsingin Sanomissa''.
* 
* 
* 
* Haastattelu:
Surveyor 6

**Surveyor 6** oli kuudes NASAn Surveyor-kuulaskeutujista. Se laukaistiin 7. marraskuuta 1967 ja laskeutui 10. marraskuuta 1967 Sinus Mediin. Luotain oli osa NASAn Apollo-ohjelmaan valmistautumista.

Surveyor 6:n rakettimoottorit käynnistettiin 17. marraskuuta 2,5 sekunniksi, jolloin syntynyt 700 Newtonin voima nosti aluksen noin neljän metrin korkeuteen. Alus siirtyi tämän "hypyn" aikana noin 2,5 metriä länteen ja laskeutui uudelleen pehmeästi ja toimintakuntoisena. Tällä kokeella testattiin Kuusta tapahtuvaa avaruusaluksen nousua Apollo-lentoja varten.

Surveyor 6 sammutettiin 24. marraskuuta kahden viikon pituisen Kuun yön ajaksi. Vaikka alukseen saatiinkin taas yhteys 14. joulukuuta, mitään käyttökelpoista dataa ei saatu enää talteen. Laskeutuja ehti ottaa toimintansa aikana noin 30 000 kuvaa Kuusta. Osa kuvista oli laskeutujan ensimmäisen laskun jäljistä mistä tiedemiehet pystyivät päättelemään Kuun pinnan mekaanisia ominaisuuksia.

Laskeutujalla oli kameralaitteiston lisäksi mukaana alfa-sironta-analysaattori jolla analysoitiin Kuun pintamateriaalin kemiallista koostumusta.

## Tiedot
*Laukaisuaika: 7. marraskuuta 1967, 07:39:00 UTC
*Kantoraketti: Atlas-Centaur
*Laskeutumisaika: 10. marraskuuta 1967, 01:01:06 UTC
*Laskeutumisalue: Sinus Medii
*Nousu ja uusi laskeutuminen: 17. marraskuuta 1967
*Lähetetyt valokuvat: 30&nbsp;027 kpl

## Lähteet

## Aiheesta muualla
* 
* 
* 
*
Surveyor 7

**Surveyor 7** oli seitsemäs ja viimeinen NASAn Surveyor-kuulaskeutujista. Se laukaistiin 7. tammikuuta 1968 ja laskeutui 10. tammikuuta 1968 Tycho-kraatteriin. Luotain oli osa NASAn Apollo-ohjelmaan valmistautumista. Joidenkin lähteiden mukaan peruutetun Apollo 20-lennon olisi ollut tarkoitus laskeutua Surveyor 7:n lähistölle.

Yksi Surveyor 7:n tekemistä havainnoista oli Kuun horisontin yllä pimeän aikaan havaittu kevyt hohde, jonka arvellaan olleen lähtöisin pinnan yllä leijuneista, sähköisesti varautuneista kuupölyhiukkasista heijastuneesta valosta.

Luotaimen paristot kärsivät vahinkoja ensimmäisen Kuun yön aikana, mikä johti yhteydenottojen harventumiseen. Viimeinen yhteys luotaimeen saatiin 20. helmikuuta 1968.

## Tietoja
*Laukaisuaika: 7. tammikuuta 1968, 06:30:00 UTC
*Kantoraketti: Atlas-Centaur
*Laskeutumisaika: 10. tammikuuta 1968, 01:05:36 UTC
*Massa: 305.7 kg
*Lähetetyt valokuvat: 21&nbsp;091 kpl
*Viimeinen yhteydenotto: 20. helmikuuta 1968
Jäätee

**Jäätee** on tavallisesti lasista juotavaa kylmää teetä. Sitä saatetaan maustaa mintulla, sitruunalla tai limetillä sekä makeuttaa sokerilla. Tavallisesti jäätee valmistetaan ceylonin teestä mutta sitä voidaan valmistaa kaikista teelaaduista. Nykyisin jääteetä valmistavat lukuisat valmistajat sitä saa kaupoista valmiina jäätee -jauheena ja myös valmiiksi pullotettuna.

## Valmistusaineet
Jääteetä voidaan valmistaa kaikista teelaaduista kuten: musta tee, vihreä tee, valkoinen tee, oolong ja maustettu tee. Jopa rooibos käy sen valmistamiseen. Jääteetä voidaan valmistaa eri tavoilla haudutettuna, kylmässä vedessä huoneen lämmössä tai jääkaapissa, tai hauduttaa sitä kuumassa vedessä. Kylmään veteen haudutettaessa veteen liukenee vähemmän kitkeriä aineita kuten katekiinia ja kofeiinia ja se maistuu sen vuoksi pehmeämmältä kun kuumassa vedessä haudutettu.

Valmistamisen jälkeen sitä voidaan maustaa hedelmillä, marjoilla ja yrteillä, esimerkiksi mintulla, sitruunalla tai limetillä. Se voidaan myös makeuttaa. Kylmään veteen haudutettu makeutetaan yleensä valmiilla sokeriliuoksella joka on tehty erikseen sokeria ja vettä keittämällä jonka jälkeen se on jäähdytetty, koska sokeri liukenee huonosti kylmään veteen. Kotona valmistettu jäätee säilyy jääkaapissa juotavana 2–3 päivään.

## Historia
Jäätee keksittiin Yhdysvalloissa ja se on siellä suosittua maan eteläisissä osissa. Sitä pystyttiin tekemään 1800-luvun puolivälin jälkeen kun jäälohkarekaapit tulivat käyttöön, mutta sitä ennenkin jo juotu teetä kylmänä ilman että sitä olisi erityisesti jäähdytetty. Ensimmäisen kerran jääteeresepti oli keittokirjassa *Housekeeping in old Virginia* vuonna 1879. Jäätee alkoi kuitenkin yleistyä 1900-luvun alkupuolella, kun jääkaapit alkoivat yleistyä. Tuolloin alkoi jääteereseptejä ilmestyä myös keittokirjoihin. 

Jäätee nousi siellä suosioon 1900-luvun alussa, lähinnä vuoden 1904 Saint Louisin maailmannäyttelyn jälkeen. Kieltolain aikana yhdysvaltalaiset joutuivat etsimään alkoholijuomien tilalle alkoholittomia seurustelujuomia. Kieltolain myötä lisääntyivät myös jäätee- reseptit keittokirjoissa.

Yhdysvalloissa jäätee valmistettiin yleensä vihreästä teestä vuoteen 1941 asti, jolloin Yhdysvallat liittyi toiseen maailmansotaan ja yhteydet tärkeimpiin vihreän teen tuontimaihin katkesivat. Vihreän teen sijaan alettiin käyttää Intiasta tuotua mustaa teetä. Sodan loputtua oli vihreän teen käyttö miltei loppunut ja sitä käytettiin enää prosentin verran.

Lipton toi Yhdysvaltain markkinoille jääteejauheen vuonna 1964, ja vuonna 1978 sitä alettiin myydä Euroopassa. Pullotettua jääteetä Lipton alkoi myydä vuonna 1991. Nykyisin pullotetun jääteen valmistajia on useita.

### Huomiot

## Lähteet

## Aiheesta muualla

* 
* 
*
Saippuaooppera (albumi)

**Saippuaooppera** on suomalaisen rock-muusikon Moog Konttisen vuonna 1994 julkaistu studioalbumi. Koko albumi on käännös The Kinks -yhtyeen albumista *[[Soap Opera|The Kinks Present a Soap Opera]]* (1975). Kaikissa levyn kappaleissa esiintyy sama henkilö, ja ko. henkilön edesottamuksia seurataan kappale kappaleelta.

## Kappaleet
# 
# 
# 
# 
# 
# 
# 
# 
# 
# 
# 
# 

## Lähteet
Y-e-ah!

__NOTOC__
**Y-e-ah!** on Pekka Myllykoski ja Jytäjemmarit -yhtyeen vuonna 2006 julkaistu toinen albumi. Levy sisältää 12 yhtyeen omaa kantri-kappaletta, joista osa on Antero Gustafssonin ja osa Marko Ahon säveltämiä ja/tai sanoittamia. Myös yhtyeen rumpali Kalle Vanhapelto on osallistunut säveltämiseen.

Y-e-ah! on musiikillisesti yhtyeen monipuolisin albumi. Se sisältää niin tangoa, humppaa, reggaeta ja haitarijatsia, kuin myös "Jemmareille" ominaisinta kantrirockiakin. Levyllä vieraili monia suomalaisia huippumuusikoita, kuten esimerkiksi Pepe Ahlqvist ja Olli Haavisto.

## Kappaleet
# 
# 
# 
# 
# 
# 
# 
# 
# 
# 
# 
# 

+

* "Yksikätinen rosvo" -animaatiovideo

## Kokoonpano

### Yhtye
* Pekka Myllykoski – laulu
* Marko Aho
* Antero Gustafsson
* Kalle Vanhapelto

### Tuotanto
* Jytäjemmarit – äänittäjä
* Kalle Vanhapelto – miksaaja (Kallio–Kuninkala, maaliskuu 2006)
* J.P. Mönkkönen – masteroija (CD-linja Oy)
* ESEK – tuotannon tukeminen

### Vierailevat muusikot
* Pepe Ahlqvist – huuliharppu (kappale 8)
* Abdissa Assefa – perkussiot (kappaleet 2, 4, 5, 7, 9 ja 11)
* Olli Haavisto – pedal-steel (kappale 10)
* Jari Kettunen – rummut (kappaleet 1–12)
* Pekka Kuusisto – viulu (kappale 3)
* Heikki Laakso – piano (kappaleet 7 ja 9), urut (kappaleet 2, 4, 7 ja 11)
* Pentti Lahti – saksofoni (kappale 6), huilu (kappale 5)
* Tuomas Lehto – sähkökitara (kappaleet 1, 2 ja 4)
* Riku Niemi – vibraphonette (kappale 3)
* Kimmo Pohjonen – haitari (kappaleet 3 ja 6)
* Pale Saarinen – haitari (kappale 8)
* Tommi Tenkula – basso (kappale 4)
* Altti Uhlenius – kitara (kappaleet 3 ja 8)
* Jani Uhlenius – haitari (kappale 12)

## Aiheesta muualla
* Mökkipäiväkirja äänityssessioista
* Albumin esittely 
* Kappaleiden sanoitukset ja taustatarinat
Broman Group

**Broman Group Oy** on suomalainen autojen varaosa- ja tarvikekaupan yritys. Pääkonttori sijaitsee Joensuussa. Konsernilla on yli 90 toimipistettä, toimintaa kymmenillä paikkakunnilla ja henkilöstöä yli 2 000 (kokoaikaiseksi muutettuna).

Konsernissa toimii viisi itsenäistä tytäryhtiötä: Motonet Oy, Varaosamaailma Oy, AD Finland Oy, Broman Logistics Oy sekä Broman Yhtiöt Oy.

Motonet-ketjussa oli maaliskuussa 2026 tavarataloja 50, joista seitsemän Ruotsissa. Motonet laajeni Ruotsiin vuonna 2023 ja Viroon vuonna 2016.

AD Varaosamaailmalla toimipisteitä yli 40. Aiemmat itsenäiset Varaosamaailman liikkeet ovat muuttaneet pääosin saman katon alle Motonet-tavaratalojen yhteyteen. 

Konsernin ensimmäinen logistiikkakeskus valmistui Hyvinkäälle vuonna 2011 ja sittemmin sitä on laajennettu useaan kertaan. Lisäksi voimakkaan kasvun tukemiseksi Broman Group osti kesällä 2018 Keskolta Anttilan entisen logistiikkakeskuksen Keravalta. Se on 97-prosenttisesti automatisoitu.

Broman Yhtiöt vastaa konsernin kiinteistöjen hallinnasta.

Maaliskuussa 2007 Broman Group osti Motonet-varaosaketjun koko osakekannan.

Broman Group sai vuonna 2000 valtakunnallisen Yrittäjäpalkinnon. Vuonna 2013 ranskalainen Société Générale -pankki palkitsi Bromanin vuoden parhaana perheyrityksenä Campden European Family Business Awards 2013 -tilaisuudessa Pariisissa.

Yhtiön perustaja on kauppaneuvos Väinö H. Broman. Yhtiön hallituksen puheenjohtaja on kauppaneuvos Harri Broman ja hallituksen varapuheenjohtaja Eero Broman ja toimitusjohtaja Toni Stigzelius.

## Historia
Pielisensuun Auto Oy:n ensimmäinen liike avautui 14.5.1965. Nykyisen nimensä yritys sai vuonna 2002. Liike sijaitsi Joensuun Suvantokadulla. Broman Group pitää tätä päivää syntymäpäivänään. Alkuun yritys myi Datsun- ja Dodge-merkkisiä autoja ja varaosia. Vuonna 1995 yritys alkoi tuoda maahan autojen varaosia ja tarvikkeita aputoiminimellä Broman Group ja samalla siitä tuli yrityksen markkinointinimi.
 
Yhtiön alkuperäinen toimiala oli autojen vähittäismyynti. Kuitenkin varaosa- ja tarvikemyynnin kasvaessa tästä toimialasta luovuttiin. Yhtiö laajeni vuonna 1977 ensimmäistä kertaa Pohjois-Karjalan ulkopuolelle, jolloin se avasi liikkeen Kajaaniin. Tekniseen kauppaan yhtiö laajensi 1980-luvulla yritysostojen kautta.

## Lähteet

## Aiheesta muualla
*Broman Group
Motonet

**Motonet** on suomalainen autovaraosien ja -tarvikkeiden, työkalujen sekä kodin ja vapaa-ajantuotteiden erikoisliikeketju. Motonet on 100-prosenttisesti suomalaisen Broman Group -konsernin tytäryhtiö. Konsernissa toimii viisi tytäryhtiötä: Motonet Oy, Varaosamaailma Oy, Finntest Oy, Broman Logistics Oy ja Broman Yhtiöt Oy. Vuonna 2018 Motonetissa työskenteli yli 1&nbsp;200 työntekijää.  Motonet-myymäläverkosto kattaa yli 40 tavarataloa. Lisäksi Motonet toimii motonet.fi-verkkokaupan kautta. Yhtiön pääkonttori sijaitsee Turun myymälän yhteydessä.

## Tavaratalot
Huhtikuussa 2024 Motonet-tavarataloja oli 41 ympäri Suomea. Lisäksi ensimmäinen Suomen ulkopuolelle avattu Motonet Viron Tallinnassa aloitti toimintansa toukokuussa 2016. Tavarataloketju on avannut uusia ja uudistanut vanhoja myymälöitään kovalla tahdilla. Ensimmäinen pienemmille paikkakunnille suunnitellun konseptin mukainen Motonet-myymälä aukesi toukokuussa 2019 Loimaalla. Keväällä 2021 avattiin uudet myymälät Iisalmeen , Imatralle, Oulun Ritaharjuun.  sekä Varkauteen. Vuosi 2024 toi tullessaan uuden myymälän Kirkkonummelle ja seuraavan uusi tavaratalo aukeaa Tampereen Linnainmaalle vuonna 2025. 

Syksyllä 2021 Motonet kertoi laajentavansa Ruotsiin. Verkkokauppa ja ensimmäinen myymälä avattiin vuoden 2023 syksyllä Sundsvalliin. Toinen myymälä aukesi 2024 keväällä Örebrossa. Tällä hetkellä Motonetilla on suunnitteilla jo viiden myymälän ketju Ruotsin puolelle. 
 

* Espoo
**Hannus
**Lommila
* Helsinki
** Konala
** Roihupelto 
* Hyvinkää
* Hämeenlinna
* Iisalmi
* Imatra

* Joensuu
* Jyväskylä
** Keljo
** Seppälä
* Järvenpää
* Kaarina
* Kajaani
* Kerava
* Kirkkonummi
* Kokkola

* Kotka
* Kouvola
* Kuopio
* Lahti
* Lappeenranta
* Lohja
* Loimaa
* Mikkeli
* Oulu 
** Ritaharju
** Vasaraperä

* Pirkkala
* Pori
* Porvoo
* Rauma
* Rovaniemi
* Salo
* Savonlinna 
* Seinäjoki
* Tallinna, Viro

* Tampere
** Lielahti
** Linnainmaa
* Tornio
* Turku
* Vaasa
* Vantaa
* Varkaus

## Historia
Motonetin perusti Lauri Juntunen (1950–2019) Turussa vuonna 1989 ja toiminta alkoi 1990. Maaliskuussa 2007 Broman Group osti Motonet-varaosaketjun koko osakekannan. Broman Group oli alun perin autojen varaosien ja autotarvikkeiden myyjä. Se perustettiin vuonna 1965 nimellä Pielisensuun Auto. Nykyisen nimensä yritys sai vuonna 2002. Broman Group -konsernin pääkonttori sijaitsee Joensuussa. Motonetin logistiikkakeskus Broman Logistics sijaitsee Hyvinkäällä. Voimakkaan kasvun tukemiseksi Broman Group osti kesällä 2018 Keskolta Anttilan entisen logistiikkakeskuksen Keravalta.

Heinäkuussa 2017 Motonet osti konkurssiin menneeltä Erätukulta sen tärkeimpiä tuotemerkkejä. Samoihin aikoihin liikevaihtoaan 17,6 prosenttia edellisvuodesta kasvattaneen Motonetin kerrottiin olevan Puuilon ohella yksi Anttilan katoamisesta hyötyneistä halpahalliketjuista samaan aikaan, kun Tokmanni oli vaikeuksissa ja Hong Kong (nyk. Rusta) yrityssaneerauksessa. Tuolloin Broman Groupin toimitusjohtaja Harri Broman arveli Motonetin kasvattavan liikevaihtoaan jatkossakin 10–15 prosentilla vuodessa.

## Lähteet

## Aiheesta muualla
*Motonet.fi
*MotonetPRO
Toivo Suursoo

**Toivo Suursoo** (s. 13. marraskuuta 1975 Tallinna, Viron SNT, Neuvostoliitto) on virolainen jääkiekkovalmentaja ja uransa lopettanut jääkiekkohyökkääjä. Hän on ainoa NHL:ään varattu virolainen. NHL-seura Detroit Red Wings varasi Suursoon 11. varauskierroksella vuonna 1994, mutta NHL:ssä hän ei koskaan pelannut.

## Pelaajaura

Suursoo siirtyi kotimaastaan pelaamaan Venäjälle Krylja Sovetovin joukkueeseen syksyllä 1993. Kolmen kauden jälkeen hän siirtyi Suomeen, jossa hän edusti Turun Palloseuraa kaksi kautta vuosina 1996–1998. Keväällä 1997 tuli SM-hopeaa. Tämän jälkeen peliura jatkui Ruotsin Elitserienissä ja AHL:ssä. Sittemmin hän on pelasi Venäjän, Tanskan, Valko-Venäjän, Latvian, Ruotsin, Ison-Britannian, Ranskan ja Norjan sarjoissa. Tanskan mestaruuden hän voitti Herning Blue Foxissa vuosina 2005 ja 2008 ja Latvian mestaruuden HK Riga 2000:n riveissä vuonna 2006. Pelaajauransa viimeisellä kaudella 2011–2012 Suursoo toimi Norjan toiseksi korkeimmalla sarjatasolla pelanneen Kongsvinger Knightsin pelaajana ja päävalmentajana.

Viron maajoukkueessa Suursoo pelasi vuosien 2003, 2007 ja 2011 MM-kisojen D1-sarjassa.

## Valmentajaura
Kaudella 2011–2012 Suursoo toimi norjalaisen Kongsvingerin pelaaja-valmentajana. Seuraavan kauden aluksi hän siirtyi päätoimiseksi valmentajaksi ja paketoi pelaajauransa. Kevään 2013 jälkeen Suursoo piti yhden välivuoden ja siirtyi sitten norjalaisen Manglerud Starin A-nuorten joukkueen päävalmentajaksi yhden kauden pestillä. Kaudella 2015–2016 Suursoo valmensi eestiläistä HC Panternin edustusjoukkuetta. Seuraavalla kaudella Suursoon valmennuksessa olivat HC Panternin B- ja C-juniorien joukkueet. B-juniorit pelasivat Viron juniorisarjassa ja C-juniorit Suomessa C-juniorien Aluedivisioonaa. Kaudelle 2017–2018 Suursoo siirtyi valmentamaan HC Vipersin edustusjoukkuetta Viron pääsarjassa ja sen ohella seuran 17-vuotiaiden joukkuetta Suomen B2-junioreiden Mestiksessä. Seuravalmennuksen ohessa Suursoo toimi apuvalmentajana Viron miesten joukkueelle Baltic Cupissa, nuorten alle 18-vuotiaiden maajoukkueelle sekä alle 20-vuotiaiden maajoukkueille ikäluokkien MM-turnauksissa. Kauden 2018–2019 Suursoo valmensi Venäjän MHL-liigassa Chaika Nizhny Novgorodin joukkuetta. Hänet kutsuttiin valmentajaksi marraskuun 2018 puolivälissä korvaamaan erotettu Vjacheslav Ryanov.

## Lähteet

*
*
### Viitteet
Lukkorunko

**Lukkorunko** on tavallisesti oven sisään asennettava mekaaninen tai elektromekaaninen laite, joka lukkosylinterin kääntyessä vetää teljen sisään, ja vastaavasti lukitsee oven kun se painetaan kiinni. Jos se on takalukkiutuvaa mallia, lukko lukkiutuu automaattisesti takalukitusasentoon, kun ovi suljetaan. Lukkorungossa voi olla sisäänrakennettu lukkopesä, tällaiset lukkorungot ovat yleensä varmuuslukkoja. Jos lukkopesää ei ole, tarvitaan ulkoinen lukkopesä, jotta lukkorunkoa voisi käyttää. Monissa lukkorungoissa on paikka myös ovenpainikkeelle (kahvalle), tällaiset lukkorungot ovat puolestaan yleensä käyttölukkojen lukkorunkoja. Käyttölukko on lukko, joka lukkiutuu automaattisesti eikä ole ns. pakkotoiminen, jolloin lukon avaamiseen ja lukitsemiseen tarvittaisiin avain. Käyttölukkoa käytetään päivisin ja asunnosta poistuttaessa myös lisäksi mahdollista varmuuslukkoa. 

## Katso myös
*Lukko
*Lukkoseppä
*Lukkopesä
Taikinajuuri

**Taikinajuuri** on leivonnassa käytetty hapateketju, jonka käyttö on osa vanhinta kohotetun leivän valmistustapaa kaikkialla maailmassa. Taikinajuuressa elää villihiivoja ja bakteereita. Taikinajuuren idea on siirtää bakteerit ja villihiivat seuraavaan taikinaan, ja näin ollen leivissä on samanlainen koostumus ja kohoamisominaisuudet. Juuren hapatusprosessissa molemmat lisääntyvät, hapatusaika sekä -lämpötila säätelevät kummat lisääntyvät enemmän.

## Valmistus
### Suomalainen ruisleipä
Ellei valmista, sukuketjusta saatua taikinajuurta ole saatavilla, voi sellaisen valmistaa esimerkiksi seuraavasti:

*2 dl vettä (noin 30-asteista)
*1 dl ruisjauhoja

Sekoita vesi ja jauhot löysäksi velliksi. Säilytä seosta välillä sekoitellen keittiön lämmössä kolme vuorokautta. Viimeistään silloin vellin pitäisi kuplia.

Näin valmistettua taikinajuurta käytetään raskin valmistukseen samalla tavalla, kuin valmiista ruisleipätaikinasta talteen otettua taikinajuurta.

## Käyttö
### Suomalainen ruisleipä
Juurta, vettä, suolaa ja ruisjauhoja sekoitetaan keskenään ja jätetään fermentoitumaan, syntyy raski. Raskiin lisätään jälleen ruisjauhoa, ja annetaan sen hapantua, tästä syntyy taikina. Taikina leivotaan leiviksi, joiden annetaan kohota ennen paistamista. Perinteisesti juurella leivottavaan leipään ei lisätä tavallista leivinhiivaa, koska taikinajuuren hiivat kohottavat taikinan. Juurella leipominen on hitaampaa ja vaativampaa kuin leivinhiivaa käyttäen. Leivän laatuun ja makuun vaikuttaa erityisesti taikinajuuren etikka- ja maitohapon suhde. Maitohappo tuo miedon happamuuden leipään, etikkahappo taas pistävämmän maun.

## Säilytys

### Suomalainen ruisleipä
Taikinajuuri voidaan ottaa talteen leikkaamalla valmiista taikinasta palanen, pakkaamalla se hyvin muoviin ja laittamalla pakkaseen. Ennen vanhaan juurta ei tarvinnut pakastaa, sillä leipää leivottiin useammin. Uutta taikinaa tehtäessä sekoitetaan pakastettu palanen joukkoon ja valmiista taikinasta leikataan taas palanen talteen. Juuri voidaan myös kuivattaa jättämällä taikina-astia pesemättä ja antamalla taikinan jäänteiden kuivua astian reunoille. Kuivunut juuri voidaan ottaa käyttöön yksinkertaisesti tekemällä uusi taikina samassa astiassa.

Puuastiassa kuivatettuna ruisleivän juuri säilyy kuukausia tai jopa vuosia.Puuastia on hyvä valmistaa männystä, koska mänty on antimikrobinen puumateriaali ja estää siten haitallisten mikrobien kasvua sekä hyönteisten pääsyä astiaan, ja se voidaan helposti ottaa käyttöön lisäämällä astiaan vettä, suolaa ja jauhoja. Suomessa juurta on käytetty perinteisesti ruisleivässä, mutta kaikkialla maailmassa hapatetaan sekä tummaa että vaaleaa leipää. Tunnettu juurella leivottu leipä on ranskalainen pain Poilâne.

Taikinajuuren aloitus on mahdollista kasvattamalla luonnossa esiintyviä hapattavia mikrobeja ruistaikinassa.

## Lähteet
Yösyömishäiriö

**Yösyömishäiriö** eli **”yösyöppöoireyhtymä”** on huonosti tunnettu syömishäiriö, johon kuuluu päiväsaikaista anorektisuutta, unettomuutta ja yöllistä runsasta syömistä. Kyseessä ei ole toistaiseksi virallinen diagnoosi.

Yösyömishäiriöön saattaa vaikuttaa esimerkiksi stressi. Monesti tämän kaltaiset tilat puhkeavat jo nuorella iällä.

On arvioitu, että peräti 1–2 prosenttia aikuisväestöstä kärsii yösyömishäiriöstä. Sen on todettu olevan erityisen haitallista diabeetikoille.

Yösyömishäiriötä saatetaan hoitaa käyttäytymisterapialla.

## Lähteet
Valheenpaljastin

**Valheenpaljastin** on laite, joka mittaa ja tallentaa ihmisen fysiologisia reaktioita, kun hänelle esitetään kysymyksiä, jotka liittyvät esimerkiksi rikokseen. 
__notoc__
## Anturipaljastin
Perinteinen testilaite **polygrafi** kytketään ihmisen kehoon, ja se mittaa ihmisen fysiologisista toimintaa, yleensä sydämen sykettä, verenpainetta ja ihon sähkönjohtavuutta, kun häneltä kysytään kysymyksiä. Näiden mittausten perusteella laitteen käyttäjä yrittää tulkita henkilön hermostuneisuutta ja sitä kautta hänen antamien vastaustensa todenmukaisuutta. Tulosten luotettavuutta häiritsee muun muassa muista syistä kuin valehtelusta johtuva hermostuneisuus ja henkilön kyky säädellä mitattavia elintoimintoja.

Suomessa tätä käytetään muistijälkien testaamiseen, ei varsinaisen valehtelun paljastamiseen. Sillä tutkitaan tutkittavan reaktioita erilaisiin vaihtoehtoihin, jotka liittyvät tapahtumaan. Testillä voidaan paitsi etsiä syyllistä, myös sulkea pois syyttömiä. Testiin osallistuminen on vapaaehtoista, ja tuomioistuin voi halutessaan käyttää tuloksia aihetodisteina. Testi ei toimi psykopaateilla, jotka eivät yleensä reagoi kysymyksiin mitenkään.

## Kamerapaljastin
Uudempaa tekniikkaa edustaa järjestelmä, jossa on kaksi kameraa, joista toinen seuraa ilmeitä, toinen kasvojen ihonalaista lämpötilaa, jopa yksittäisiä verisuonia. Ilmeistä jäävät yleensä huomaamatta mikroilmeet, joita taitavakaan ihminen ei pysty hallitsemaan, mutta tällä tekniikalla niitäkin voi tutkia. Valehtelun paljastamisen tarkkuus tälläkin menetelmä on kuitenkin vain 70 prosenttia.

Laitteella voidaan esimerkiksi lentoasemalla seuloa epäilyttäviä henkilöitä, ja Britanniassa on testattavana tällainen laite yhdellä lentoasemalla, jonka nimeä ei paljasteta.

## Luotettavuus
Valheenpaljastimen epäluotettavuuden vuoksi sen antamia tuloksia ei yleensä käytetä oikeudenkäynneissä. Erilaisissa viranomaisten tekemissä turvallisuustarkastuksissa (erityisesti tiedustelualalla) sen käyttö on kuitenkin yleistä. Monet kuuluisat vakoojat, muun muassa Aldrich Ames, Karl Koecher, Ana Belen Montes, ja Leandro Aragoncillo läpäisivät heille tehdyt valheenpaljastustestit.

## Lähteet
Drive (televisiosarja)

**Drive** on yhdysvaltalainen televisiosarja, jonka loivat Tim Minear ja Ben Queen. Sarjaa esitettiin Yhdysvalloissa Fox-kanavalla ja Kanadassa CTV:llä. Keväällä 2007 esitetty sarja jäi vain kuuden jakson pituiseksi.

Sarja on toiminnantäyteinen draamasarja, joka seuraa erilaisten ihmisten kisailua salaisessa ja laittomassa autokisassa Yhdysvaltojen halki. Panoksena on heidän elämänsä tai jonkun elämä heidän lähipiiristään. Jotkut heistä on pakotettu mukaan kisaan, kun taas toiset ovat kuulleet kisasta ja pääpalkinnosta, joka on 32 miljoonaa dollaria. Jokaisella on syy kisata. Mutta mitä ihmiset ovat valmiita maksamaan omasta paikasta kisassa?

Lokakuussa 2006 Fox tilasi sarjaan 12 jaksoa jo aiemmin kuvatun pilotin lisäksi. *Drivea* alettiin esittää huhtikuussa 2007, mutta katsojaluvut eivät tyydyttäneet Foxia, ja neljän jakson esittämisen jälkeen sarja päätettiin lopettaa. Televisiossa esitettyjen jaksojen lisäksi ehdittiin tuottaa kaksi jaksoa, jotka julkaistiin lopulta internetissä heinäkuussa 2007.

*Driven* alkutekstijakso sai Emmy-ehdokkuuden erikoistehosteistaan minisarjan, televisioelokuvan tai erikoisjakson kategoriassa, sillä sarja ei ollut lyhyytensä vuoksi oikeutettu varsinaisiin televisiosarjojen palkintoihin, mutta alkutekstijakso julkaistiin kokonaisuudessaan Foxin verkkosivuilla.

## Näyttelijät

## Lähteet

## Aiheesta muualla
*Official FOX Site 
*Drive on CTV
Antto

**Antto** on suomalainen miehen etunimi. Vuoden 2019 loppuun mennessä nimi Antto on annettu 720 henkilölle.

## Tunnettuja Anttoja

* Antto Hilska, jalkapalloilija
* Antto Laiho, agronomi ja maatalousopetuksen uranuurtaja
* Antto Nikkarinen, koripalloilija
* Antto Orasmaa, näyttelijä
* Antto Prunnila, SKDL:n kansanedustaja
* Antto Tapaninen, jalkapalloilija
* Antto Terras, kirjailija ja koomikko
* Antto Varilo, kitaristi, säveltäjä ja musiikkituottaja

## Lähteet
PowerBook

**PowerBook** on Macintosh-mallistoon kuuluva sarja kannettavia tietokoneita, jotka suunnitteli, tuotti ja myi Apple. Konetta myytiin vuodesta 1991 vuoteen 2006 saakka. Tänä aikana PowerBook kävi läpi useita viimeistelyjä ja uudelleensuunnitteluja, yhdistäen ominaisuuksia, joista myöhemmin tuli tavallisia kannettavissa tietokoneissa. PowerBook saikin monia tietokonepalkintoja.

PowerBook-mallistoa edelsi Macintosh Portable. PowerBookit korvasi vuonna 2006 MacBook Pro.

## Mallit

### Motorola 68k-suoritin

* PowerBook 100 (Motorola 68000 16 MHz, 1991)
* PowerBook 140 (Motorola 68030 16 Mhz, 1991)
* PowerBook 145 (Motorola 68030 25 Mhz, 1992)
* PowerBook 145B (Motorola 68030 25 Mhz, 1993)
* PowerBook 150 (Motorola 68030 33 MHz) 
* PowerBook 160 (Motorola 68030 25 Mhz, 1992)
* PowerBook 165 (Motorola 68030 33 MHz ) 
* PowerBook 170 (Motorola 68030 25 Mhz, 1991)
* PowerBook 180 (Motorola 68030 33 Mhz, 1992)
* PowerBook 190 (Motorola 68LC040 33 Mhz, 1995)
* PowerBook 520 (Motorola 68LC040 25 Mhz, 1994)
* PowerBook 540 (Motorola 68LC040 33 Mhz, 1994)
* PowerBook 550c (Motorola 68040 33 Mhz, 1995)
* PowerBook Duo 210 (Motorola 68030 25 Mhz)
* PowerBook Duo 230 (Motorola 68030 33 MHz) 
* PowerBook Duo 250 (Motorola 68030 33 MHz) 
* PowerBook Duo 270c (Motorola 68030/68882 FPU 33 MHz ) 
* PowerBook Duo 280 (Motorola 68LC040 33 Mhz)
* PowerBook Duo 280c (Motorola 68LC040 33 Mhz)

### PowerPC 603 -suoritin

* PowerBook 1400 (PowerPC 603e, 117–166 MHz, 1996)
* PowerBook 2400c (PowerPC 603e, 180 tai 240 MHz, 1997)
* PowerBook 3400c (PowerPC 603e, 180–240 MHz, 1997)
* PowerBook 5300 (PowerPC 603e, 100–117 MHz, 1995)
* PowerBook Duo 2300c (PowerPC 603e, 100 MHz)

### PowerPC G3 -suoritin

PowerPC G3 -pohjaiset kannettavat olivat kaikki nimeltään "Powerbook G3", joten eri mallit erotetaan useimmiten  toisistaan niiden koodinimien avulla: "Kanga", "Wallstreet", "Lombard" ja "Pismo".

* PowerBook G3 "Kanga" (PowerPC G3, 250 MHz, 1997)
* PowerBook G3 "Wallstreet" (PowerPC G3, 233–300 MHz)
* PowerBook G3 "Lombard" (PowerPC G3, 333 tai 400 MHz)
* PowerBook G3 "Pismo" (PowerPC G3, 400 tai 500 MHz)

### PowerPC G4 -suoritin
* PowerBook G4 "Titanium" (PowerPC G4, 400 MHz–1 GHz, 2001)
* PowerBook G4 "Aluminum" (PowerPC G4, 1,0–1,67 GHz)
Aldrich Ames

**Aldrich Hazen Ames** (26. toukokuuta 1941 River Falls, Wisconsin, Yhdysvallat – 5. tammikuuta 2026 Cumberland, Maryland, Yhdysvallat) oli Yhdysvaltain keskustiedustelupalvelun CIA:n upseeri ja analyytikko, joka vuonna 1994 tuomittiin vakoilusta Neuvostoliiton ja Venäjän hyväksi.

Ames ryhtyi 1980-luvulla luovuttamaan asiakirjoja KGB:lle. Sen seurauksena ainakin parikymmentä venäläistä CIA-agenttia paljastui ja sittemmin teloitettiin. Suurin syy Amesin tekoihin oli ilmeisesti raha. Hän käytti rahoja huolettomasti, osti esimerkiksi uusia autoja ja asuntoja, joihin hänellä ei olisi ollut varaa tavallisella palkallaan, sekä joi reilusti (kerran hän lensi tapaamaan KGB-yhteyshenkilöä väärään kaupunkiin), mutta silti hän pystyi jatkamaan toimintaansa pitkään. Hänet otettiin kiinni 21. helmikuuta 1994 ja tuomittiin maanpetoksesta elinkautiseen vankeuteen.

Toiminnan jatkuttua lähes kymmenen vuotta vuonna 1991 CIA ja FBI perustivat työryhmän jäljittämään mahdollista kaksoisagenttia, koska venäläiset saivat paljastetuksi niin monta Yhdysvaltojen agenttia. Aluksi ei ollut ketään epäilyksenalaista. Amesin kuulustelu herätti epäilyt, sillä hän esiintyi siinä liian harjoitellun oloisesti. Ensimmäiset todisteet löydettiin hänen tiliotteistaan, joista paljastui tiettyinä aikoina talletettuja suuria summia. Kului kuukausia, ennen kuin mitään raskauttavaa löydettiin. Viimein Amesin roskista löytyi käytetty kirjoituskoneen värinauha, josta paljastui useita tämän KGB:lle kirjoittamia kirjeitä.

Kirjailija Frederick Forsyth piirtää Amesin tapauksesta kuvan teoksessaan *Musta manifesti*. Tarinan henkilöä suojeli hänen yhtä pahasti alkoholisoitunut kirjoituspöytäesimiehensä, joka tarinan mukaan kadehti kenttätyössä olleita asiamiehiä. Teoksessaan *Kobra* kirjailija antaa kunnian Amesin murtamisesta kuulusteluissa tämän teoksen fiktiiviselle sankarille.

Ames kuoli 5. tammikuuta 2026 vankilassa Yhdysvalloissa Marylandissa Cumberlandissa.

## Lähteet

## Aiheesta muualla

* Liisa Niemi, Vuosia Moskovalle vakoillut Aldrich Ames on kuollut vankilassa, Yle.fi uutiset 7.1.2026
Eino Raunio

**Eino Albin Raunio** (18. tammikuuta 1909 Sääksmäki – 18. maaliskuuta 1979 Forssa) oli suomalainen sosiaalidemokraattinen poliitikko ja ministeri.

Raunion vanhemmat olivat suutari Kaarlo Raunio ja Johanna Elviira Haapala. Hän kävi kansakoulun ja 1932 Työväen akatemian. Raunio teki maa- ja rakennustöitä sekä toimi suutarin ammatissa Sääksmäellä ja Hattulassa vuoteen 1934 saakka. Vuosina 1934–1935 Raunio oli sosialidemokraattisen nuorisoliiton järjestäjä ja Etelä-Hämeen sosialidemokraattisen piirin luennoitsija. Raunio työskenteli *[[Hämeen Kansa]]* -lehden Forssan toimiston hoitajana 1936–1939.

Raunio oli SDP:n pitkäaikaisena kansanedustajana 1939–1970. Hän toimi valtiovarainministerinä Rafael Paasion I hallituksessa 1968 ja sitä seuranneessa Mauno Koiviston I hallituksessa 1968–1970.

Raunio toimi presidentin valitsijamiehenä vuosien 1937, 1940, 1943, 1950, 1956, 1962 ja 1968 presidentinvaaleissa. Kunnallispolitiikassa hän toimi kunnanvaltuuston puheenjohtajana Hattulassa sekä kauppalan- ja kaupunginvaltuuston puheenjohtajana Forssassa.

Raunio sai kaupunkineuvoksen arvonimen 1970. Häntä on Forssassa kunnioitettu nimeämällä Forssan työväentalon edustan aukio hänen mukaansa.

## Lähteet

## Kirjallisuutta
* 

## Aiheesta muualla
*
Helen Robson Walton

**Helen Robson Kemper Walton** (3. joulukuuta 1919 – 19. huhtikuuta 2007) oli Yhdysvaltain suurimman kauppaketjun ja yksityisen työnantajan Wal-Martin perustajan Sam Waltonin vaimo. Hän oli aikoinaan Yhdysvaltain 11. rikkain ja maailman 29. rikkain ihminen Forbesin mukaan. Hänellä oli 16,4 miljardin omaisuus.

Hän oli L. S. Robsonin, varakkaan pankkiirin ja karjatilallisen, ja Hazell Carr Robsonin tytär. Robson Walton valmistui Oklahoman yliopistosta pääaineenaan kauppatiede. Helen tapasi Samin vuonna 1942. He menivät naimisiin ystävänpäivänä 14. helmikuuta 1943. Sam palveli toisessa maailmansodassa vuoteen 1945 asti, minkä jälkeen he perustivat sekatavarakaupan Newportiin Arkansasiin. Viisi vuotta myöhemmin he muuttivat Bentonvilleen, jossa Sam jatkoi uraansa kauppiaana. Vuonna 1962 Waltonit avasivat ensimmäisen Wal-Martin lähellä Rogersia. Kauppoja perustettiin paljon lisää, ja lopulta ketjusta kasvoi maailman suurin vähittäiskauppaketju. Päämaja sijaitsee kuitenkin edelleen Bentonvillessä.

Robson Walton tunnettiin Arkansasissa hyväntekijänä, joka tuki koulutusta, taiteita, perheitä ja lapsia. Hän oli myös paikallisen ja kansallisen presbyteerikirkon aktiivinen jäsen. Hän oli Fayettevillessä sijaitsevan Walton Arts Centerin päätukija.

Hänellä on kolme lasta: S. Robson Walton (Rob), Jim Walton ja Alice Walton. Yksi hänen lapsistaan, John T. Walton, kuoli lento-onnettomuudessa Wyomingissa vuonna 2005. Hänellä on kahdeksan lastenlasta ja neljä lastenlastenlasta. Rob Walton on Wal-Martin hallituksen puheenjohtaja.

## Lähteet

## Aiheesta muualla
* Wal-Martin viralliset sivut
Allikkosalakka

**Allikkosalakka** (*Leucaspius delineatus*) on karppikaloihin kuuluva särkikalalaji. Allikkosalakka on sukunsa (*Leucaspius*) ainoa laji. Se elää niin makeissa kuin suolaisissa vesissäkin.

## Ulkonäkö
Ulkonäöltään allikkosalakka muistuttaa salakkaa. Väritykseltään kala on harmaa, myös evät. Selkäevä on rintaevien takana. Allikkosalakan suu on ylöspäin aukeava. Kalan kylkiviiva on vajavainen eikä ulotu juurikaan rintaeviä pidemmälle. Allikkosalakka saavuttaa korkeintaan 9–12&nbsp;cm:n pituuden.

## Ravinto ja lisääntyminen
Allikkosalakat käyttävät ravintonaan pääasiassa planktonia ja lisäksi hyönteisiä. Naaras munii mätimunat vesikasvin, yleensä lumpeen tai ulpukan, alapinnalle. Koiras huolehtii munien vartioinnista. Jälkeläisiä voi syntyä kesän aikana jopa tuhat.

## Esiintyminen
Allikkosalakkaa tavataan Euroopassa ja Aasiassa. Suomen kanta sai alkunsa Kotkassa Jumalniemessä sijainneesta lammikosta, jonne allikkosalakoita oli tuotu Pietarista. Lammikosta kalat löydettiin vuonna 1992, kun lampea alettiin täyttää. Kaloja siirrettiin muihin lähistön lampiin ja myös muualle. Suomessa allikkosalakka kuuluu niihin kalalajeihin, joihin sovelletaan luonnonsuojelulakia, eli lajia ei lueta haitalliseksi vieraslajiksi.

## Uhat
Kaakkois-Aasiasta Eurooppaan 1960-luvulla tuotu ja viljelylaitoksilta luontoon levinnyt särkikala saharasbora kantaa loista, joka aiheuttaa allikkosalakoille lisääntymiskyvyttömyyttä ja erittäin vakavan, kuolemaan johtavan tulehduksen. Loinen ei aiheuta saharasboralle ongelmia, mutta allikkosalakkakanta kuolee nopeasti. Koeoloissa kolmen vuoden jälkeen allikkosalakkakanta oli pienentynyt 96&nbsp;prosenttia alkuperäisestä.

## Lähteet

## Aiheesta muualla
*Laji.fi: Allikkosalakka (''Leucaspius delineatus'')
*Luontoportti: Allikkosalakka (''Leucaspius delineatus'')
Skistosomiaasi

**Skistosomiaasi** eli **bilhartsia** tai **halkiomatotauti** on etupäässä Afrikassa sekä tietyillä Etelä-Amerikan ja Aasian alueilla esiintyvä trooppinen halkiomatoinfektio. Tartunnan voi saada näiden alueiden makeasta vedestä  sairauden aiheuttajamadon toukan tunkeutuessa ihon läpi. Skistosomiaasi on heti malarian jälkeen trooppisten maiden merkittävin ihmisten loistauti.

Skistosomiaasi saattaa aiheuttaa esimerkiksi kuumetta, suolioireita ja virtsatiemuutoksia. Sairaudesta kärsivät sadat miljoonat ihmiset tropiikin kehitysmaissa. Suomessa todetaan vuosittain muutama tapaus matkailijoilla ja maahanmuuttajilla. 

Monesti skistosomiaasin oireet jäävät lieviksi. Jos sairaus havaitaan ajoissa, se on täysin parannettavissa lääkityksellä. Lääkityksessä voidaan käyttää pratsikvanteelia.

## Lähteet

## Aiheesta muualla
* Kyoto Encyclopedia of Genes and Genomes (KEGG): Schistosomiasis 
* World Health Organization (WHO): Schistosomiasis 
* Centers for Disease Control and Prevention (CDC): Parasites - Schistosomiasis
Lauha (nimi)

**Lauha** on suomalainen naisen etunimi. Nimi johtuu sanasta lauha, joka ihmisestä käytettynä tarkoittaa lempeää, ystävällistä tai rauhallista. Lauha on myös luontonimi tarkoittaen erästä heinäkasvia. Vuoden 2019 loppuun mennessä Suomessa oli rekisteröity 292 Lauhaa. Lauhan nimipäivä on 20. huhtikuuta.	

## Tunnettuja Lauhoja
* Lauha Männistö (1934–2017), poliitikko (SKDL, Vasemmistoliitto)
* Lauha Peltola (s. 1930), pappi, uskonnon lehtori ja oppikirjojen tekijä

## Kuvitteellisia Lauhoja
*Lauha MacAnkka, Roope Ankan äiti ja siten siis Aku Ankan isoäiti.

## Nimen muita merkityksiä
*Lauha, (Lauhanvuori), ulkoilualue ja kansallispuisto Isojoen ja Kauhajoen rajalla.

## Lähteet
Nikotiinipurukumi

**Nikotiinipurukumi** on nikotiinikorvaushoidossa käytettävä purukumi, jonka tarkoitus on vähentää vieroitusoireita tupakoinnin lopettamisen jälkeen. Hoito aloitetaan yleensä 2 mg purukumilla, mutta yli 25 savuketta päivässä polttaneet saattavat alkaa käyttää 4 mg purukumia. On mahdollista käyttää nikotiinipurukumia säännöllisesti aluksi yhden tai kahden tunnin välein, mutta joskus sitä aletaan pureskella aina, kun tupakasta vieroittautuja kokee tupakanhimoa.

Tupakan käyttäminen samanaikaisesti nikotiinipurukumin kanssa voi aiheuttaa nikotiiniyliannoksen.

## Historia

Nikotiinipurukumin kehitti Ruotsissa tupakkariippuvuuden tutkimusryhmä, johon kuuluivat mm. Ove Fernö ja Karl Fagerström**.** Fernön johtama ryhmä pyrki korvaamaan tupakan polton tupakattomilla nikotiiniannoksilla, missä tarkoituksessa testattiin aluksi hengitettävää nikotiinia, mutta se maistui kamalalta. Sitten ryhmä onnistui kiinnittämään nikotiinin purkkaan. Pureskelu vauhditti nikotiinin eritystä. Ove Fernö itsekin onnistui lopettamaan tupakoinnin purkan avulla. Nikotiinipurkka Nicorette saatiin myyntiin ensimmäisenä Sveitsissä vuonna 1978. Monet tupakoitsijat eivät kuitenkaan pitäneet nikotiinipurukumista, sillä se saattaa närästää, hikattaa ja sekoittaa vatsan. Purkan alhainen nikotiinimäärä jättää myös helpotuksen vajaaksi, minkä vuoksi ahkeran tupakoitsijan olisi pureskeltava kymmeniä nikotiinipurukumeja päivässä. Fagerström perusti myöhemmin yrityksen, jossa kehitettiin vaivattomampi tuote, nikotiinipussi.

## Tehokkuus tupakoinnin lopettamisessa
Sveitsiläisten vuosina 2004–2006 tekemän kyselytutkimuksen mukaan 80 % nikotiinipurukumin käyttäjistä oli entisiä, 18 % silloisia tupakoitsijoita, ja 1,2 % ei ollut koskaan tupakoinut. Tutkimuksen mukaan nikotiinipurukumia käyttäneille henkilöille, jotka eivät koskaan olleet polttaneet, oli kehittynyt huomattavasti voimakkaampi nikotiiniriippuvuus kuin mikä oli niillä käyttäjillä, jotka olivat aikaisemmin polttaneet.

Nikotiinipurukumia pureskeltaessa nikotiini imeytyy elimistöön suun limakalvojen kautta, joten pureskelun on oltava hidasta ja jaksoittaista (noin 10–15 kertaa). Taukoa pureskelujen välillä on joitain minuutteja. Nikotiinipurukumin mahdollisia haittavaikutuksia ovat esimerkiksi kipeytynyt vatsa, suu tai nielu, ja myös hikkaa esiintyy. Näitä haittoja vähentää suun huuhtelu, joka lisäksi edistää nikotiinin normaalia imeytymistä elimistöön suusta. Tupakoimattomat nikotiinipurukumin käyttäjät kokevat mielialan kohoamista nikotiinin stimuloivan vaikutuksen johdosta. On silti tavallista, että nikotiiniin tottumaton kokee aluksi huonovointisuutta.

Vaikka jotkut entiset tupakoitsijat käyttävät nikotiinipurukumia vuosia, tästä tavasta ei ole läheskään niin suurta haittaa kuin tupakanpoltosta; nikotiini itsessään ei esimerkiksi ole karsinogeenistä. Nikotiinilaastarin käyttäminen nikotiinipurukumin ohella voi olla hyödyksi. Muita tupakoinnin lopettamista edistäviä hoitoja ovat imeskeltävät tabletit, kielen alle sijoitettavat resoribletit ja nikotiini-inhalaattori.

## Lähteet
Kaustari

**Kaustari** () on Kokkolan itäpuolella sijaitseva kaupunginosa, jossa asuu noin 2&nbsp;000 henkilöä. Kaustari kuului ennen vuoden 1977 kuntaliitosta Kaarlelan kuntaan.

Kaustari on noin kahden kilometrin päässä Kokkolan keskustasta sijaitseva pientaloalue, jolla on enimmäkseen omakotitaloja. Kaustari käsittää myös Köykärinmäen alueen, jossa on esimerkiksi frisbeegolfrata, skeittipaikka, ulkoliikuntasali, vaellusreittejä ja talvisin hiihtolatuja. Kaustarissa on useita leikkipuistoja.

Kaustarissa sijaitsee Kaustarin koulu, jossa on esikoulu ja opetusta luokille 1–2. Kaustarissa on myös Kaustarin päiväkoti. Muut lähistöllä sijaitsevat koulut ovat Torkinmäen koulu ja ruotsinkielinen Villan koulu.
Asennus

**Asennus** voi viitata seuraaviin:

* asennus, ohjelman asentaminen tietotekniikassa
* sähkölaitteen, LVI-laitteen tmv. usein luvanvarainen asentaminen, jonka suorittaa alan pätevöitynyt asentaja
Pistolapio

**Pistolapio** on joko teräsputki- tai puuvartinen maankaivuun tarkoitettu käsityökalu. Pistolapion terä on tehty jousiteräksestä loivasti kourumaiseksi ja myös loivasti teräväkärkiseksi. Kärkimäisen muotonsa vuoksi terä uppoaa helpommin kovempaankin maahan.
Terän uppoamista auttaa lisäksi jalalla polkaisu, jota varten terän yläreuna on taivutettu laipalle polkaisua varten. Varren yläpää on varustettu käsikahvalla. Joskus, harvemmin, varren alapäähänkin laitetaan toinen kahva toiselle kädelle, mutta se puuttuu perusversiosta. Pistolapion terän kiinnitys varteen tehdään yleensä niittaamalla. 
Terän kiilamainen teroitettu kärki katkoo hyvin pienempiä juuria ja paloittelee ruohotuppaita. 
Terän raaka-aine ja kourumainen muoto sallii kaivannassa melkoisia taivutuksia.

Terän suunnan poikkeama varren suunnasta (10–20 astetta) antaa lapiolle luontevamman kaivamis- ja lapioimisasennon. Pistolapio on esimerkiksi rakennustyömailla yleisesti käytetty malli, samoin kuopan- ja ojankaivussa.

## Aiheesta muualla
* Fiskarsin pistolapio
Lloyd Price

**Lloyd Price** (9. maaliskuuta 1933 Kenner, Louisiana – 3. toukokuuta 2021) oli yhdysvaltalainen rhythm and blues -muusikko. Hänen ensimmäinen levytyksensä "Lawdy Miss Clawdy" nousi hitiksi Specialty Records -levy-yhtiöllä vuonna 1952. Laulaja valittiin Rock and Roll Hall of Fameen 1998. 

Pricen musiikillinen yhteistyökumppani Harold Logan kuoli henkirikoksen uhrina vuonna 1969. Price muutti ulkomaille ja palasi Yhdysvaltoihin vasta 1980-luvun alussa. Tämän jälkeen hän ei juuri esiintynyt ennen vuoden 1993 kiertuetta Euroopassa. 

## Lähteet

## Aiheesta muualla
* All Music Guide: Lloyd Price
Vanhauusi synagoga

**Vanhauusi synagoga** () on synagoga Josefovin juutalaiskorttelissa Prahassa, Tšekin tasavallan pääkaupungissa. Se on Euroopan vanhin käytössä oleva synagoga. Synagoga rakennettiin varhaisgoottilaiseen tyyliin myöhäisellä 1200-luvulla.

Kun Hitler antoi miehittää Tšekkoslovakian, tämä synagoga sai jostain syystä jäädä rauhaan. Juutalainen esineistö ehdittiin kätkeä ennen saksalaisten tuloa, ja miehittäjät pitivät rakennusta sen goottilaisen ulkoasun vuoksi käytöstä poistettuna kristittynä kirkkona - siis ehkä jossain vaiheessa museoinnin arvoisena. 

Vaikka tšekkien joukossa olikin paljon yhteistoimintamiehiä, kukaan ei jostain syystä - ehkä kansallisylpeyden rippeiden johdosta - kertonut asian todellista laitaa miehittäjille.
Johnny Otis

**John Alexander Veliotes** eli **Johnny Otis** (28. joulukuuta 1921 Vallejo, Kalifornia – 17. tammikuuta 2012) oli yhdysvaltalainen blues- ja R&B-muusikko. Hänet valittiin Rock and Roll Hall of Fameen 1994.

Otisilla on kreikkalaisia sukujuuria, ja hän tuli tunnetuksi mm. "Willie and the Hand Jive" -standardillaan huhtikuussa 1957. Hän pääsi Blues Hall of Fameen vuonna 2000. Otis kuoli tammikuussa 2012.

Shuggie Otis on Johnny Otisin poika.

## Katso myös

* *[[Great Rhythm & Blues Vol. 1 (Louis Jordan)]]*
* *[[Great Rhythm & Blues Vol. 4 (Joe Turner)]]*

## Lähteet
Latviankielinen Wikipedia

**Latviankielinen Wikipedia** (latviaksi *Vikipēdija latviešu valodā*) on latviankielinen Wikipedian versio. Heinäkuun 2024 alussa artikkeleita oli 128 460. Se on artikkelimäärältään 68. suurin Wikipedia. Se perustettiin kesäkuussa 2003.

## Tilastot
*2003: 1 artikkeli
*2005: 1&nbsp;000 artikkelia
*2006 (syyskuu): 5&nbsp;000 artikkelia
* 1. lokakuuta 2012: 43&nbsp;995 artikkelia
* 20. kesäkuuta 2016: 70 000 artikkelia
* 17. marraskuuta 2017: 80 000 artikkelia
* 28. joulukuuta 2018: 90 000 artikkelia
* 24. tammikuuta 2020: 100 000 artikkelia

## Lähteet
Arthur Leonard Schawlow

**Arthur Leonard Schawlow** (5. toukokuuta 1921 &ndash; 28. huhtikuuta 1999) oli yhdysvaltalainen fyysikko. Hänet muistetaan erityisesti laserin kehittäjänä. Schawlow'lle ja Charles Townesille myönnettiin Nobelin fysiikanpalkinto vuonna 1981 lasertutkimuksistaan. 

Schawlow'n äiti oli kotoisin Kanadasta, ja isä oli juutalainen maahanmuuttaja Latviasta. Hän sai protestanttisen kasvatuksen, äitinsä uskonnon mukaisesti. Perhe muutti Torontoon Schawlow'n ollessa kolmivuotias. High Schoolin jälkeen hän pääsi Toronton yliopistoon opiskelemaan. Opiskelua vaikeutti käynnissä oleva toinen maailmansota. Toronton yliopiston jälkeen hän sai paikan Columbian yliopistosta vuonna 1949. 

Schawlow meni naimisiin Charles Townesin siskon Aurelia Townesin kanssa vuonna 1951, ja heille syntyi kolme lasta: Arthur Jr., Helen ja Edith. Arthur Jr. sairasti autismia ja oli todella hiljainen. Schawlow sai työpaikan Bell Labsista ja pääsi myös professoriksi Stanfordin yliopistoon. Standfordissa hän tapasi professori Robert Hofstadterin, jolla oli myös autistinen lapsi. Schawlow ja Hofstadter ryhtyivät tekemään työtä autististen lasten hyväksi. Schawlow toimi tuetun kommunikaation puolestapuhujana ja edisti tämän kiistanalaisen tekniikan yleistymistä Yhdysvalloissa.

Arthur Schawlow kuoli leukemiaan Palo Altonissa vuonna 1999, pian  *Arthur Schawlow Center* -järjestön perustamisen jälkeen.

## Lähteet

## Aiheesta muualla
* Biografia Nobel-säätiön sivuilla